Man sterf ná duikongelukRudi Kunz. Foto: Facebook Rudi Kunz (30), die man van Hoedspruit in Limpopo wat verlam gelaat is nadat hy in April teen ŉ damoewer vasgeduik het, het gesterf. Johan Kunz, Rudi se pa, het aan Maroela Media bevestig sy seun is verlede week Dinsdag dood. “Ons harte is in ŉ miljoen stukke geskeur. Hy het baie swaar gekry die laaste ruk,” het hy gesê. “Maar nou is hy weer gesond en hy is by Jesus.” Hanlie Botha, Kunz se tannie, het gesê Kunz se liggaam het in die weke voor sy dood baie swaar gekry en sy longe kon nie volkome funksioneer nie. “Ons gaan hom so mis. Hy was so ŉ wonderlike jong man,” het sy gesê. Maroela Media het vroeër berig Kunz het op 1 April saam met ŉ groep vriende by die Klaseriedam gaan uitspan toe die ongeluk gebeur het. Melissa Swan, een van Kunz se vriendinne, het vroeër vertel sy was in die water toe Rudi van die oewer af in die dam geduik het. Toe hy ná ŉ rukkie opkom, het hy geen gevoel in sy lyf gehad nie en iemand moes induik om hom uit die water te haal. Kunz is per ambulans na ŉ hospitaal in Nelspruit gehaas en later per helikopter na die Netcare Garden City-hospitaal in Johannesburg oorgeplaas. ŉ Skandering het getoon van sy boonste rugwerwels het geskuif en hy het ook swelling op sy brein opgedoen weens die stamp teen sy kop. Hy het kort daarna ŉ operasie ondergaan om die werwels weer in plek te kry. Meer as ŉ maand na die ongeluk kon Kunz steeds nie self asemhaal nie en was hy steeds aan ŉ asemhalingsmasjien gekoppel. ŉ Voedingsbuis is ook in sy maag gesit. Teen einde Mei is Kunz na die Mediclinic Muelmed oorgeplaas en in September is hy na ŉ rehabilitasie- en versorgingsentrum oorgeplaas. Kunz se vriende het kort ná die ongeluk ŉ fonds gestig om geld vir sy mediese koste in te samel. Daar is onder meer ook ŉ gholfdag in Nelspruit as ŉ geldinsamelingprojek gehou en ŉ Facebook-blad is op die been gebring waar talle gebede en boodskappe van ondersteuning met Kunz gedeel is. Kunz sal vandag in die Kampersrus-begraafplaas naby Hoedspruit ter ruste gelê word. Lees alle vorige berigte oor Rudi Kunz op Maroela Media.